Oikeusministeriö
oikeusministerio@om.fi	
Oikeusministeriön lausuntopyyntö OM 1/81/2001, 26.8.2010	
	
LAUSUNTO VANGINKULJETUSLAINSÄÄDÄNNÖN UUDISTAMISESTA	
Taustaa
Oikeusministeriön kriminaalipoliittinen osasto on valmistellut hallituksen esittelyluonnoksen vanginkuljetusta koskevaksi lainsäädännöksi. Oikeusministeriö on pyytänyt Helsingin poliisilaitoksen lausuntoa esityksestä.

Vanginkuljetuksesta vastaavat viranomaiset, työnjako ja erillinen sopiminen

Helsingin poliisilaitoksen näkemyksen mukaan on kannatettavaa, että laissa säilytetään mahdollisuus sopia kuljetuksista pääsäännöstä poikkeavalla tavalla. Tämä on erityisen tärkeätä pääkaupunkiseudulla, missä kuljetuksista on jo sovittu voimassa olevasta vanginkuljetusasetuksesta poikkeavasti. Kuljetusten merkittävä siirtäminen muulle viranomaiselle vähentäisi poliisin henkilöstöresurssia enemmän kuin kuljetustehtäville tosiasiassa kuluu henkilötyövuosia. Tällä hetkellä kuljetuksiin sitoutuva työaika ei ole kovin suuri, pääasiallisen ongelman muodostaa lähinnä kuljetusten ennakoimattomuus.

Tiedonkulku
Tiedonkulkua parantamalla tehtävään voitaisiin varautua paremmin sitouttamatta hälytysvalmiuteen asetettuja partioita. Tuomioistuimella on suurelta osin tiedossa yksittäisen vangin asia jo viikkoja ennen varsinaista käsittelyä. Tämä tieto ei useinkaan ole ollut kuljetuksista vastaavien viranomaisten käytettävissä.

Vankien kuljettamisen tarve

Helsingin poliisilaitos kannattaa niitä ehdotuksia, joilla kuljetuksien tarvetta saadaan vähennettyä. Tällaisia toimenpiteitä ovat muun muassa teknisten yhteyksien käyttö (video) sekä oikeusistuntojen pitäminen vankilatiloissa silloin kun se suinkin on mahdollista.

Vartioinnin järjestäminen tuomioistuimissa

Helsingin poliisilaitos kannattaa esitystä jonka mukaan suurimmat tuomioistuimet vastaisivat vangittujen vartioinnista. Oikeuskäsittelyyn ja sen odottamiseen kuluu poliisilta huomattavasti aikaa. Varsinainen kuljetus kestää usein huomattavasti vähemmän aikaa kuin itse käsittely ja sen odottaminen. Siirtämällä vastuuta vartioinnista tuomioistuimelle, tuomioistuinmenettely samalla tehostuisi. Poliisin suorittaessa pelkät kuljetukset partiosidonnaisuus vähenisi poliisilaitoksen näkemyksen mukaan merkittävästi.

Kuljetusvälineet
Poliisin kannalta on merkittävää, että poliisin käytössä oleva ajoneuvokalusto olisi jatkossakin käytettävissä vankikuljetukseen. Mikäli partioautot eivät näitä vaatimuksia täytä, vaikeuttaa se kuljetusten järjestelyjä huomattavasti. Ajoneuvokaluston uusiminen ja lisääminen aiheuttaisi poliisilaitokselle huomattavia kustannuksia. 

Helsingin poliisilaitoksen näkemys vanginkuljetuslainsäädännön uudistamisesta

Helsingin poliisilaitos katsoo uudistushankkeen olevan yleisesti ottaen kannatettava. Poliisin kannalta olisi toivottavaa, että vanginkuljetustehtävät saataisiin jatkossa siirrettyä muille toimijoille.  Poliisin tehtävänä olisi jatkossa turvata kuljetus ja/tai oikeudenkäynti vain sellaisissa poikkeuksellisissa tilanteissa joissa uhkana on vangin vapauttaminen tai järjestyksen vaarantuminen. Erityisen kuljetusyksikön perustaminen Rikosseuraamuslaitokseen olisi poliisilaitoksen näkemyksen mukaan paras toimintatapa vanginkuljetusten osalta tulevaisuudessa.

Poliisipäällikkö,
poliisikomentaja 		Jukka Riikonen

Apulaispoliisipäällikkö		Lasse Aapio